తెలంగాణ గాలిలో దూసుకెళ్తోంది..
- హైదరాబాద్‌ వైపు ప్రముఖ విమాన సంస్థల చూపు
- రాష్ట్రంలో ఆరు విమానాశ్రయాల అభివృద్ధి
- వరంగల్‌ ఎయిర్‌పోర్ట్‌ పైనా ప్రధాన దృష్టి
- ఎలిమినేడులో మరో ఏయిరోస్పేస్‌ పార్క్‌
- వైమానిక రంగానికి పెద్ద పీట
- 'వింగ్స్‌ఇండియా' సదస్సులో మంత్రి కేటీఆర్‌
- ఘనంగా విమానాల పండుగ ప్రారంభం
నవతెలంగాణ, వాణిజ్య విభాగం: తెలంగాణ అభివృద్ధికి గాను రాష్ట్రంలో ఉన్న ఆరు విమానాశ్రయాలను పూర్తిగా అందుబాటులోకి తీసుకువచ్చి.. గరిష్టంగా వినియోగించుకోనేలా చర్యలు చేపట్టనున్నట్టు రాష్ట్ర పరిశ్రమల శాఖ మంత్రి కె.తారకరామారావు తెలిపారు. తెలంగాణలో శంషాబాద్‌ అంతర్జాతీయ విమానాశ్రయానికి తోడు బేగంపేట్‌, వరంగల్‌, హకీంపేట్‌, నాదర్‌గూల్‌, రామగుండం, దుండిగల్‌లలో ఇప్పటికే విమానాశ్రయాలు ఉన్నాయని వివరించారు. వీటిని ప్రాంతీయ అనుసంధానత కార్యక్రమం కింద పూర్తిస్థాయిలో అందుబాటులోకి తేవాలని భావిస్తున్నట్టుగా మంత్రి వివరించారు. వరంగల్‌లో ఇటీవల ఏర్పాటు చేసిన అతిపెద్ద టెక్స్‌టైల్‌ పార్క్‌కు దన్నుగా ఉండేలా ఆ నగరంలోని విమానాశ్రయాన్ని ప్రాంతీయ అనుసంధానత పథకంలో భాగంగా తొలత పూర్తి స్థాయిలో అందుబాటులోకి తేవాలని భావిస్తున్నట్టు వివరించారు. ఇందుకు గాను ఆయన కేంద్రం తగిన సహకారాన్ని అందించాలని వింగ్స్‌ ఇండియా వేదిక మీదుగా కోరారు.
ఘనంగా ప్రారంభమైన వింగ్స్‌ ఇండియా..
దేశంలో ప్రతి రెండేండ్లకోసారి జరిగే పౌర విమానయాన సదస్సు 'వింగ్స్‌ ఇండియా-2018'ను మంత్రి కేటీఆర్‌ గురువారం ప్రారంభించారు. ఈ సందర్భంగా మంత్రి మాట్లాడుతూ ఏరో స్పేస్‌ రంగంలో తెలంగాణ రాష్ట్రం దూసుకుపోతోందని అన్నారు. ప్రపంచ స్థాయి కంపెనీలన్నీ తెలంగాణ వైపు చూస్తున్నాయని వివరించారు. టీఎస్‌ ఐపాస్‌ ద్వారా పారిశ్రామిక అభివృద్ధిలో రాష్ట్రం అగ్రస్థానంలో దూసుకెళ్తోందని చెప్పారు. తెలంగాణ ఏవియేషన్‌ అకాడమీ దేశంలోనే నెంబర్‌వన్‌గా నిలుస్తూ వస్తోందన్న మంత్రి కేటీఆర్‌ ఈ రంగంలోని వివిధ పరిశ్రమల ఏర్పాటుకు అనువైన అన్ని వసతులు రాష్ట్రంలో ఉన్నాయని వివరించారు.
విశ్వవిద్యాలయ కేంద్రం ఏర్పాటు చేయాలి..
హైదరాబాద్‌ కేంద్రంగా పలు విమానయాన సంస్థలు, వైమానిక రంగానికి చెందిన కంపెనీలు తమ అభివృద్ధి కేంద్రాలను ఏర్పాటు చేస్తున్న నేపథ్యంలో ఇక్కడ నైపుణ్యత పెంపు కోసం ఇటీవలే ఉత్తర్‌ ప్రదేశ్‌లో ఏర్పాటు చేసిన 'జాతీయ విమానయాన విశ్వవిద్యాలయ' అనుబంధ కేంద్రాన్ని బేగంపేట విమానాశ్రయంలో ఏర్పాటు చేయాలని మంత్రి కేటీఆర్‌ పౌర విమానయాన శాఖ కార్యదర్శిని చౌబేను కోరారు. తెలంగాణలో ఇప్పటికే మూడు ఏయిరోస్పేస్‌ పార్క్‌లు పని చేస్తుండగా ఇటీవలే ఎలిమినేడు వద్ద నాలుగో పార్క్‌ ఏర్పాటు పన్నులకు తాము శ్రీకారం చుట్టినట్టుగా ఆయన వివరించారు. ఇప్పటికే రాష్ట్రంలో ఉన్న మూడు ఎయిరోస్పేస్‌ పార్క్‌లో రెండు పూర్తిస్థాయి ప్రత్యేక ఆర్థిక మండళ్లుగా పని చేస్తున్నాయని అన్నారు.
రాజకీయాల్లో ఏప్పుడేం జరుగుతుందో చెప్పలేం..
రాజకీయాల్లో ఎప్పుడు ఏం జరుగుతుందో ఊహించలేమని, అన్నింటికీ సిద్ధంగా ఉంటూ ముందుకు సాగాల్సి వస్తోందని మంత్రి కేటీఆర్‌ అన్నారు. గురువారం ఉదయం లేవగానే పత్రికల్లో కేంద్ర పౌర విమానయాన శాఖ మంత్రి అశోక్‌ గజపతిరాజు రాజీనామా వార్త చూసి తాను ఆశ్చర్యపోయానని అన్నారు. పౌర విమానయాన శాఖ మంత్రిగా ఆయన అందించిన సేవలు ప్రశంసనీయమని కొనియాడారు. దేశంలో 70 ఏళ్లలో 72 విమానాశ్రయాల అభివృద్ధి జరిగితే.. అశోక్‌ గజపతి రాజు సారథ్యంలోని బృందం విశేషంగా కృషి చేసి గడిచిన మూడేళ్లలో 56 పైగా విమానాశ్రయాలను అభివృద్ధి చేసే చర్యలు చేపట్టారని ప్రశంసించారు. భారత వైమానిక రంగం ఇలాగే వృద్ధి పథంలో ముందుకు సాగాలని ఆయన ఆకాంక్షించారు.
మీ స్నేహితులకు రికమెండ్ చెయ్యండి